stanford-oval/wikipedia huggingface dataset:
Shrek 2
Juoni

Kuherruskuukautensa jälkeen Shrek ja Fiona joutuvat matkaamaan Kaukaiseen maahan tapaamaan Fionan vanhempia. Nämä tietenkin järkyttyvät huomatessaan tyttärensä ja tämän aviomiehen olevankin jättejä, ja etenkään kuningas Harold ei pysty sulattamaan asiaa.
Samana iltana hän jo joutuu keskusteluun Hyvän haltijattaren kanssa, joka pitää tilanteesta aivan yhtä vähän. Alun perin nimittäin Harold oli tehnyt haltijattaren kanssa sopimuksen että tämän pojan, prinssi Uljaan olisi pitänyt olla Fionan sulhanen, mutta tämän ehdittyä lohikäärmeen linnaan prinsessa oli jo poissa. Haltijatar käskee Haroldia raivaamaan jätin pois tieltä, ja pian kuningas hiippailee epämääräiseen Myrkkyomena-baariin ja palkkaa salaperäisen palkkamurhaajan hoitelemaan Shrekin pois päiviltä.
Seuraavana päivänä kuninkaan valheellisen rauhanehdotuksen ansiosta Shrek ja Aasi eksyvät metsään, jossa heitä vastaan tulee Haroldin palkkaama murhaaja –  Saapasjalkakissa. Lyhyen välikohtauksen jälkeen näistä tulee kuitenkin kumppaneita, kun Shrek säästää Saapasjalkakissan hengen. Shrek tekee päätöksen lähteä Hyvän haltijattaren luo tehdäkseen Fionan onnelliseksi. Haltijatar ei edelleenkään suhtaudu Shrekiin suopeasti ja selittää, että paras tie Fionan onneen olisi, että Shrek luopuisi prinsessasta suosiolla. Shrek ei tietenkään ole tyytyväinen saamaansa vastaukseen, vaan kolmikko varastaa tehtaan varastoista rohdon ikuiseen onneen.
Shrek ja Aasi juovat rohtoa, ja aamulla he huomaavat muuttuneensa – Shrek ihmiseksi ja Aasi hevoseksi – mutta ilman suudelmaa vaikutus kestää vain keskiyöhön saakka. Myöhemmin Shrek kuulee Haroldin ja Haltijattaren keskustelevan. Haltijatar antaa kuninkaalle pienen pullon, jonka tämän pitäisi juottaa Fionalle. Pullon sisällön nauttinut ihminen nimittäin rakastuu ensimmäiseen suutelemaansa henkilöön, jonka tietysti kaavaillaan olevan juuri Uljas. Kohta keskustelijat hoksaavat Shrekin vakoilevan heitä, ja hänet heitetään Aasin ja Saapasjalkakissan kanssa tyrmään.
Illalla ennen juhlien alkamista Harold tarjoaa tyttärelleen teetä, johon pullon sisältö on kaadettu. Samaan aikaan Shrekin ystävät vapauttavat tämän vankilasta ja lähtevät linnaan valtavan, elävän piparkakku-ukon kanssa aikeenaan sabotoida tanssiaiset. Vaikka he ehtivät ajoissa paikalle, Uljaan onnistuu kuitenkin suudella Fionaa. Kumma kyllä prinsessa suhtautuu häneen yhtä kylmästi kuin ennenkin, ja Harold toteaa kai antaneensa "vahingossa" väärän teen. Raivostunut Haltijatar yrittää tuhota Shrekin taikasauvallaan, mutta haarniskaan sonnustautunut kuningas suojaa jättiä, ja tappava säde kimpoaa panssarista takaisin hajottaen itse Haltijattaren kupliksi. Harold säilyy hengissä, mutta muuttuu kuitenkin sammakoksi.
Kuningas hyväksyy viimein Shrekin ja Fionan avioliiton. Samassa kirkonkello alkaa lyödä kahtatoista. Shrek ehdottaa Fionalle, että he suutelisivat, koska silloin he jäisivät ihmishahmoihinsa. Fiona torjuu ajatuksen lempeästi, ja he ja Aasi palautuvat ennalleen.
Ääninäyttelijät > Alkuperäisissä äänirooleissa

| 0 | 1 | 2 |
| --- | --- | --- |
|  Mike Myers  | … |  Shrek   |
|  Eddie Murphy  | … |  Aasi   |
|  Cameron Diaz  | … |  Fiona   |
|  Antonio Banderas  | … |  Saapasjalkakissa   |
|  John Cleese  | … |   Kuningas Harold   |
|  Julie Andrews  | … |   Kuningatar Lillian   |
Ääninäyttelijät > Suomenkielisissä äänirooleissa

| 0 | 1 | 2 |
| --- | --- | --- |
|  Samuli Edelmann  | … |  Shrek   |
|  Jukka Rasila  | … |  Aasi   |
|  Tiina Isohanni  | … |  Fiona   |
|  Heikki Sankari  | … |  Saapasjalkakissa   |
|  Jarmo Koski  | … |  kuningas Harold   |
|  Eeva Eloranta  | … |  kuningatar Lillian   |
|  Kristiina Halttu  | … |  Hyvä haltijatar   |
|  Mats Långbacka  | … |  prinssi Uljas   |
|  Ruben Stiller  | … |  ruma sisarpuoli   |
|  Antti Pääkkönen  | … |  taikapeili, Pinokkio  |
|  Markus Bäckman, Juha Muje, Taisto Oksanen, Petra Karjalainen, Jarkko Tamminen, Hannele Lauri, Kari Tamminen, Kiti Kokkonen, Hans Halmari, Vaula Hyry, Hannele Karppinen, Jenni Laakso, Teuvo Matala, Annamari Metsävainio, Ralf Öhberg, Ari Parviainen, Jenni Pettersson, Marja-Liisa Pettersson  | … |  muut roolit  |
Arvioita

Turun Sanomien Päivi Valotien mielestä Shrek 2 ei yllä edeltäjänsä tasolle isoista resursseista huolimatta. Tietokoneanimointi on yhä komeaa, mutta kliinistä ja hengetöntä. Jatko-osa tuntuu sekä juonenkäänteidensä että ideoidensa puolesta vanhan toistolta. Aikuisempia katsojia kosiskellaan typerästi seksuaalissävytteisillä vitseillä uskaltamatta olla rohkeita missään merkittävässä asiassa.
Aiheesta muualla

Virallinen kotisivu (englanniksi)
Shrek 2 Internet Movie Databasessa (englanniksi)
Shrek 2 Elonet. (suomeksi)
Rajalampi (Ähtäri, Sappio)

| Rajalampi |
| --- | --- |
Valtiot:  Suomi
Maakunnat:  Etelä-Pohjanmaa
Kunnat:  Ähtäri
Koordinaatit:  62°36′09″N, 23°59′44″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Ähtärinjärven alue (35.43)
Laskuoja:  oja Yläinen-Sappioon 
Järvinumero:  35.434.1.011
Mittaustietoja
Pinnankorkeus:  164,3 m  
Rantaviiva:  1,658 km  
Pinta-ala:  8,12 ha  
Saaria:  ei saaria 
 fiRajalampi 
Rajalampi on Etelä-Pohjanmaalla Ähtärissä Sappion kylän lähellä sijaitseva lampi.
Maantietoa

Lammen pinta-ala on 8,1 hehtaaria, se on 650 metriä pitkä ja 200 metriä leveä. Lammella ei ole kartan mukaan saaria. Lampi on luodattu ja siitä on julkaistu syvyyskartat. Sen rantaviivan pituus on 1,7 kilometriä.
Vesistösuhteet

Lampi sijaitsee Kokemäenjoen vesistössä (vesistöaluetunnus 35) Ähtärin ja Pihlajaveden reittien valuma-alueen (35.4) Ähtärinjärven alueella (35.43), jonka Sappionjoen valuma-alueeseen (35.434) se kuuluu. Lammen vedenpinnan korkeus on 164,3 metriä mpy.
Robert Elmgren

Robert Elias Elmgren (6. tammikuuta 1872 Helsinki – 17. heinäkuuta 1942 Helsinki) oli suomalainen lääkäri.
Elmgren oli Halilan tuberkuloosiparantolan ylilääkäri, joka otti ensimmäisenä Suomessa keuhkotuberkuloosin hoidossa käyttöön keinotekoisen ilmarinnan. Hän perusti Halilan parantolan lähelle ensimmäisen keuhkotautisten työkodin. Elmgren toimi myös musiikkikriitikkona. Elmgrenin isä oli Helsingin yliopiston kirjaston kirjastonhoitaja Sven Gabriel Elmgren. Fysiologian professori Eeva Jalavisto ja laulaja Tuomi Elmgren-Heinonen olivat Robert Elmgrenin ja Inez Helena Meurmanin tyttäriä, kauppaneuvos Sven Jalavisto oli heidän poikansa.
Selkovat

| Selkovat |
| --- | --- |
 Idänselkova (Zelkova serrata)
Tieteellinen luokittelu
Domeeni::  Aitotumaiset, Eucarya
Kunta::  Kasvit Plantae
Alakunta::  Putkilokasvit Tracheobionta
Kaari::  Siemenkasvit Spermatophyta
Alakaari::  Koppisiemeniset Magnoliophytina
Luokka::  Kaksisirkkaiset Magnoliopsida
Ylälahko::  Rosanae
Lahko::  Rosales
Heimo::  Jalavakasvit Ulmaceae
Suku::  Selkovat Zelkova  Spach
Katso myös
   Selkovat Wikispeciesissä   Selkovat Commonsissa 
Infobox OKNimi-testi OK: 
Selkovat (Zelkova) on kasvisuku, joka kuuluu jalavakasvien heimoon. Siihen kuuluu kuusi lajia. Selkovat ovat Euroopan ja Aasian lauhkean ja subtrooppisen ilmaston kesävihantia puita.
Tuntomerkit

Selkovat ovat kesävihantia puita. Kaksiriviset lehdet ovat korvakkeellisia ja saha- tai nyhälaitaisia. Lehtilavat ovat sulkasuonisia, keskisuonesta haarautuvat sivusuonet päättyvät laidan hampaiden kärkiin. Selkovat ovat sekasopuisia; niillä on sekä yksineuvoisia että kaksineuvoisia kukkia samassa puussa. Kukat ovat yksitellen tai pienissä ryppäissä uusien versojen lehtihangoissa. Kukkien kellomaiset kehät ovat 4–6-liuskaisia. Vihreät hedelmät ovat epäsymmetrisiä – vinoja ja dorsaaliselta tai selkäpuoleltaan kölillisiä. Niitä on perinteisesti pidetty rakenteen perusteella luumarjoina, vaikka niissä ei ole mehukkaita osia.
Levinneisyys

Selkovat kasvavat Kaakkois-Euroopassa ja Lähi-idässä sekä Itä-Aasiassa.
Lajit

Selkovien sukuun kuuluu kuusi lajia.
Zelkova abelicea – kreetanselkova eli abelitsia
Zelkova carpinifolia – kaukasianselkova
Zelkova schneideriana – hubeinselkova
Zelkova serrata – idänselkova
Zelkova sicula
Zelkova sinica – kiinanselkova
Aiheesta muualla

Suomen Lajitietokeskus: Selkovat – Zelkova
Riga FC

Riga Football Club on jalkapalloseura Riian kaupungista. Seura pelaa Latvian korkeimmalla sarjatasolla Virslīgassa. Se perustettiin vuonna 2015, kun FC Caramba Riga ja Dinamo Rīga fuusioituvat. Ensimmäisen kauden se pelasi 1. līgassa nimellä FC Caramba/Dinamo, mutta vaihtoi sen vuonna 2016 noustessaan pääsarjaan nykyiseen Riga FC:hen.
Robert Elms

Robert Elms (vasemmalla) Tim Marshallin kanssa vuonna 2014.
Robert Elms (s. 12. kesäkuuta 1959) on brittiläinen toimittaja ja kirjailija. Elms kirjoitti 1980-luvulla kolumnistina The Face- ja NME -lehtiin muodista ja musiikista. Elms on erityisen kiinnostunut muodista ja vaatteista, mistä osoituksena hänen kirjansa The Way We Wore, joka kertoo hänen nuoruutensa eri tyyleistä. Nuoruudessaan Elms opiskeli London School of Economics -yliopistossa.
Käännös suomeksi
Rivalta

Rivalta voi tarkoittaa ainakin seuraavia:
Rivalta Bormida, kunta Italian luoteisosan Alessandrian maakunnassa Piemonten hallintoalueella
Rivalta di Torino, kunta Torinon metropolikaupungissa Piemonten hallintoalueella Italiassa
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Rivalta”, voi hakea sivunnimihaulla, laajalla sivunnimihaulla tai tekstihaulla.
Singapura

| Singapura |
| --- | --- |

Avaintiedot
Alkuperämaa::  Singapore
Rodun syntyaika::  1970-luku
Rodun lyhenne::  SG
Muita nimityksiä::  Kucinta
Ulkonäkö ja terveys
Turkki::  lyhyt
Paino::  2,5–4 kg
Neljä singapuraa näyttelyssä
Singapura on yksi maailman pienimpiä kotikissarotuja.
Historia

Singapura on kotoisin Singaporesta. Nimi Singapura on malaijin kielen sana, joka tarkoittaa Singaporea. Laji tuotiin Yhdysvaltoihin 1970-luvulla, ja sitä alettiin heti jalostamaan. Nykyään rotu on levinnyt ympäri maailman, ja se on hyväksytty useimmissa kissayhdistyksissä.
Ulkonäkö

Singapura on pieni, lyhytkarvainen, huomattavan suurikorvainen ja suurisilmäinen. Silmät ovat ruskeat, vihreät tai keltaiset, mutta pentujen silmien väri voi muuttua niiden aikuistuessa. Singapura kehittyy hitaasti ja kasvaa täyteen kokoonsa vasta 15–24 kuukauden iässä. naaras painaa noin 2,5–3 kg ja kolli noin 3–4 kg.
Luonne

Singapura on sosiaalinen, utelias ja leikkisä kissa, joka haluaa auttaa omistajaansa kaikessa. Se on hyvin älykäs ja pyrkii vuorovaikutukseen ihmisen kanssa – ja pysyy sellaisena myös vanhetessaan.
Kasvatus

Singapuran kasvattaminen on vaikeaa pienen geenivarannon takia.[lähde? ]
Aiheesta muualla

Nicki Ruetz: Breed Profile: Singapura The Cat Fanciers' Association Inc. Arkistoitu 27.5.2012. Viitattu 7.12.2008. (englanniksi)
Nicki Ruetz: Breed Article: Singapura The Cat Fanciers' Association Inc. Arkistoitu 7.12.2008. Viitattu 7.12.2008. (englanniksi)
Cathie McHenry: Breed Article: Singapura The Cat Fanciers' Association Inc. Arkistoitu 1.12.2010. Viitattu 7.12.2008. (englanniksi)
Tommy Meadow: The Singapura: Breed History zen89052.zen.co.uk. Arkistoitu 27.3.2022. Viitattu 7.12.2008. (englanniksi)
Phil Maggitti: The Singapura  2000. Pet Publishing Inc. Viitattu 7.12.2008. (englanniksi)
Sarah Hartwell: Kucinta - The Love Cat of Singapore - And the Bobtail of Malaysia messybeast.com.  1994, 1995, 2003. Viitattu 7.12.2008. (englanniksi)
TICA Breed Standard: Singapura (pdf) The International Cat Association Inc. Viitattu 7.12.2008. (englanniksi)
CFA Breed Standard: Singapura (pdf) The Cat Fanciers' Association Inc. Arkistoitu 13.6.2010. Viitattu 7.12.2008. (englanniksi)
http://www.singapura.fi/%5Bvanhentunut+linkki%5D Kasvattajia Suomessa
Rendaku

Rendaku (jap. 連濁, rendaku) on japanin kielen yhdyssanojen sanarajoilla esiintyvä äänteiden muutos. Se ilmenee yhdyssanan jälkimmäisen osan ensimmäisenä äänteenä esiintyvän soinnittoman konsonantin muuttumisena soinnilliseksi. Ilmiö on epäsäännöllinen, eikä muutosta esiinny läheskään kaikissa soinnittoman konsonantin sanarajallansa sisältävissä japanin kielen yhdyssanoissa. Kirjoitetussa kielessä rendakun aiheuttama äännemuutos ei muuta kanji-merkein kirjoitettujen sanojen kirjoitusasua mitenkään, mutta hiragana- tai katakana-tavumerkein kirjoitettuna sanan muuttuneeseen tavuun lisätään dakuten-merkki (゛), joka muuntaa konsonantin soinnilliseksi, esimerkiksi カ (ka) → ガ (ga).
Esimerkkejä rendaku-äännemuutoksista

| muutos | latinisaatio | hiragana |
| --- | --- | --- |
| k → g | ori + kami → origami | おり + かみ → おりがみ |
| s → z | maki + sushi → makizushi | まき + すし → まきずし |
| t → d | e + tako → edako | え + たこ → えだこ |
| h → b | ike + hana → ikebana | いけ + はな → いけばな |
Rival Games

| Rival Games |
| --- | --- |

Perustettu:  2013
Lakkautettu:  2020
Toimitusjohtaja:  Jukka Laakso
Kotipaikka:  Turku
Tuotteet:  videopelit
Kotisivu:  rival-games.com
Infobox OKVirheellinen NIMI-arvo: 
Rival Games oli suomalainen maaliskuussa 2013 perustettu pelitalo. Sen toimitilat olivat Turussa.
Yritys tunnettiin parhaiten sen kehittämästä Alien: Blackout -mobiilipelistä. Muita yrityksen julkaisemia pelejä olivat The Detail ja Thief of Thieves.
Yritys ei koskaan toimintansa aikana ollut taloudellisesti kannattava, ja sen suuri velkaisuus vaikeutti myös julkaisijoiden saamista peliprojekteille. Yritys lopetti toimintansa keväällä 2020 pitkään jatkuneiden talousongelmien ja koronaviruspandemian aiheuttamien taloudellisten lisävaikeuksien vuoksi.
Regina Elena -luokka

| Regina Elena -luokka |
| --- | --- |
 Piirros luokan aseistuksesta ja suojasta

Tekniset tiedot
Uppouma:  14 029 t
Pituus:  144,6 m
Leveys:  22,4 m
Syväys:  8,58 m
Nopeus:  22 solmua
Miehistöä:  742-764
Aseistus
Meritorjunta:  2 × 12" tykkiä 12 × 8" tykkiä 16 × 3" tykkiä 2 × 450 mm torpedoputkea
Regina Elena -luokka oli neljän Italian kuninkaallisen laivastolle 1900-luvun alussa valmistetun taistelulaivan muodostama alusluokka. Victorio Cunibertin suunnittelemien alusten pääaseistuksena oli kaksi 12 tuuman ja kaksitoista kahdeksan tuuman tykkiä. Alusten huippunopeus oli 22 solmua, mikä teki niistä valmistuessaan oman aikansa nopeimpia taistelulaivoja.
Alukset osallistuivat Italian-Turkin sotaan, jossa ne toistuvasti tukivat tykeillään Pohjois-Afrikassa sekä itäisen Välimeren saarilla sotivia maajoukkoja. Luokan alukset osallistuivat ensimmäiseen maailmansotaan Italian julistettua 1915 sodan keskusvalloille, mutta ne eivät osallistuneet varsinaisiin taisteluihin Adrianmeren tapahtumien muututtua lähinnä piiritykseksi. Luokan alukset poistettiin alusluettelosta vuoteen 1926 mennessä ja ne romutettiin.
Alukset

| Nimi | Telakka | Kölinlasku | Vesille | Valmis | Kohtalo |
| --- | --- | --- | --- | --- | --- |
| Regina Elena | La Spezian laivastontelakka | 27. maaliskuuta 1901 | 19. kesäkuuta 1904 | 11. syyskuuta 1907 | poistettu alusluettelosta 16. helmikuuta 1923 |
| Vittorio Emanuele | Regio Cantiere di Castellammare di Stabia, Castellammare di Stabia | 18. syyskuuta 1901 | 12. lokakuuta 1904 | 1. elokuuta 1908 | poistettu alusluettelosta 1. huhtikuuta 1923 |
| Roma | La Spezian laivastontelakka | 20. syyskuuta 1903 | 21. huhtikuuta 1907 | 17. joulukuuta 1908 | poistettu alusluettelosta 1. syyskuuta 1927 |
| Napoli | Regio Cantiere di Castellammare di Stabia | 21. lokakuuta 1903 | 10. syyskuuta 1905 | 1. syyskuuta 1908 | poistettu alusluettelosta 3. syyskuuta 1926 |
Rennellin kieli

Rennell on polynesialainen kieli, jota puhutaan Salomonsaarilla. Rennellin kieltä puhuu noin 4400 ihmistä äidinkielenään.
Rennellin kielessä on 11 konsonanttia /p k t m n ŋ s h ŋg v ' /. ŋ tarkoittaa äng-äännettä ja ' glottaaliklusiilia. /ŋg/ on oma affrikaattakonsonantti, joka on syntynyt kun alkuperäiset /r/ ja /l/-äänteet ovat muuttuneet /ŋg/:ksi. Tästä syystä kielessä ei ole äänteitä /r l/. Rennell on tässä suhteessa erittäin harvinainen kieli. Useimmissa muissa polynesialaisissa kielissä on joko /l/ tai /r/, mutta rennellistä ne molemmat puuttuvat.
Rennellin kieltä puhutaan Rennellin saarella. Läheisellä pienellä Bellonan saarella puhutaan bellonan kieltä tai murretta, joka muistuttaa suuresti rennelliä. Bellonassa rennellin /ŋg/-äänne on muuttunut /ŋ/:ksi. Bellonassa alkuperäiseen ŋ:ään ovat sulautuneet alkuperäiset /l/ ja /r/-äänteet ja kielessä on vain 10 konsonanttia /p k t m n ŋ s h v ' /.
Aiheesta muualla

OLAC resources in and about the Rennell-Bellona language
Sa’d Zaghlul

| Sa’d Zaghlul |
| --- | --- |

Egyptin pääministeri
 1924  
Henkilötiedot
Syntynyt: heinäkuu 1857 Ibyanah, Egypti
Kuollut: 23. elokuuta 1927 Kairo, Egypti
Tiedot
Puolue:  Wafd
Koulutus:  Al-Azharin yliopisto
Sa’d Zaghlul (heinäkuu 1857 – 23. elokuuta 1927) oli egyptiläinen valtiomies ja nationalisti. Hän johti Wafd-puoluetta ja oli Egyptin muodolliseen itsenäisyyteen lopulta vuonna 1922 johtaneen kansallismielisen liikehdinnän johtohahmo. Hän toimi myös maan pääministerinä vuonna 1924.
Elämäkerta > Nuoruus

Sa’d Zaghlul syntyi heinäkuussa 1857 Ibyanahissa Niilin suiston alueella Egyptissä. Hänen perheensä kuului Egyptin maaseudun arabiankieliseen keskiluokkaan. Koulutuksensa hän sai al-Azharin yliopistossa Kairossa ja Egyptin lainopillisessa koulussa.
Elämäkerta > Kansallinen liike

Zaghlul alkoi toimia Egyptin kansallisessa liikkeessä 1880-luvulta lähtien ja hän tuli pidätetyksi Egyptin Urabi-kapinan yhteydessä. Zaghlulin poliittinen ura eteni nopeasti kapinan jälkeen. Hänestä tuli vetoomustuomioistuimen tuomari vuonna 1892, ja vuonna 1895 hän meni naimisiin tuolloisen pääministeri Mustafa Paša Fahmin tyttären kanssa. Vuonna 1906 hänestä tuli opetusministeriön johtaja ja hän oli mukana perustamassa Hizb al-Ummah-puoluetta. Nimitys opetusministeriksi tehtiin egyptiläisten nationalistien lepyttelemiseksi Dinšawain selkkauksen jälkeen. Zaghlulin johdolla arabiasta tuli valtion peruskoulujen opetuskieli. Hän otti usein yhteen brittien kanssa, ja häntä on kuvailtu toisinaan ylimieliseksi ja itsevaltaiseksi. Toisaalta hän oli karismaattinen ja kykeni tasapainoilemaan itsenäisyysliikkeen radikaaleimman ja maltillisimman siiven välillä. Hänellä oli myös toimiva keskusteluyhteys brittien kanssa. Tietyissä nationalistissa piireissä Zaghlulin toiminta nähtiin petturuutena ja yhteistyönä maan miehittäjän kanssa.
Vuonna 1910 Zaghlul siirtyi opetusministeristä oikeusministeriksi. Hän joutui kuitenkin eroamaan vuonna 1912 ajauduttuaan riitoihin Egyptin kediivin Abbas II:n kanssa. Seuraavan vuonna Zaghlul valittiin Egyptin parlamenttiin. Parlamentin valtaoikeudet olivat käytännössä rajalliset, mutta Zaghlul alkoi esittää edustajana kritiikkiä hallintoa kohtaan, mikä paransi hänen kuvaansa egyptiläisten nationalistien keskuudessa. Ensimmäisen maailmansodan sytyttyä britit tekivät Egyptistä protektoraattinsa vuonna 1914. Maahan julistettiin sotalait ja kediivi Abbas korvattiin ensin sedällään Husain Kamililla ja sittemmin Fuad Ahmadilla. Egyptissä sota merkitsi inflaatiota ja elintarvikepulaa. Tilannetta rauhoitellakseen britit lupailivat arvioida uudelleen Egyptin asemaa sodan jälkeen.
Elämäkerta > Wafd-puolue

Ensimmäisen maailmansodan päättänyt aselepo solmittiin marraskuussa 1918. Britit eivät olleet miettineet kovin pitkälle, miten sodanaikaisia lupauksia alettaisiin toteuttaa. Uudessa tilanteessa niistä oli kuitenkin nyt mahdotonta perääntyä. Nationalistien oli helppo muistuttaa brittejä näiden lupauksista, ja sodan päättyessä odotukset olivat korkealla. Zaghlulin johtama entisten ministerien joukko tapasi 13. marraskuuta 1918 Britanniaa Egyptissä edustaneen Reginald Windgaten. Egyptiläinen delegaatio eli wafd vaati maan täyttä itsenäisyyttä. Delegaation mukaan se oli myös Egyptin kansan todellinen edustaja hallituksen sijaan. Windgate lupasi välittää vaatimukset edelleen Lontooseen, jossa hänen toiminnastaan raivostuttiin. Brittihallinto ei ollut varautunut lainkaan esitykseen itsenäisyydestä ja Windgate oli saman tien tunnustanut julkisuudessa Zaghlulin varteenotettavana neuvotteluosapuolena ohi virallista hallintoa edustavan pääministerin Husain Rušdi Pašan. Brittien kiistellessä Zaghlul järjestäytyi kannattajineen Wafd-puolueeksi.
Wafd vaati muun muassa tapaamista brittien ulkoministerin kanssa Lontoossa ja Egyptin pääsyä Pariisin rauhanneuvottelujen pöytään. Britit torjuivat molemmat ehdotukset ja yrittivät niiden sijaan turhaan tukahduttaa nationalistista liikehdintää karkottamalla Zaghlulin Egyptistä Maltalle maaliskuussa 1919. Liikkeen laantumisen sijaan tilanne kärjistyi. Ympäri maata puhkesi väkivaltaisia mielenosoituksia ja mellakoita. Vuosi 1919 osoittautui verisimmäksi vuodeksi Egyptissä sitten Urabi-kapinan päättymisen. Britit korvasivat tilanteen huonontuessa Windgaten Edmund Allenbyllä ja Zaghlulin karkotus päätettiin. Zaghlul osallistui myös Pariisin rauhanneuvotteluihin, vaikka niistä ei mainittavaa tulosta Egyptille ollutkaan. Zaghlulista oli joka tapauksessa tullut egyptiläisen yleisön silmissä kansallissankari.
Tilanne rauhoittui joksikin aikaa Zaghlulin karkotuksen päättämisen jälkeen. Allenbyn suosituksesta britit nimittivät Egyptiin maan asemaa harkitsemaan Alfred Milnerin johtaman komission. Egyptiläiset boikotoivat komission toimintaa Zaghlulin johdolla. Zaghlul pyrki näin asettumaan ainoaksi mahdolliseksi neuvottelutahoksi brittien kanssa. Milner tapasi Zaghlulin useampaan otteeseen kesällä 1920. Tapaamisten aikana käytyjen neuvottelujen lopputuloksena oli Milnerin taipuminen Zaghlulin jo Windgatelle esittämien vaatimusten kaltaisiin myönnytyksiin. Brittien protektoraatti purettaisiin ja korvattaisiin maiden välisellä liittolaisuudella. Zaghlul itse oli kuitenkin nyt hyvin epäileväinen ja uskoi minkä tahansa brittien kanssa solmitun sopimuksen vaarantavan hänen oman asemansa Egyptissä. Niinpä hän palasi Egyptiin tukematta virallisesti mitään sopimusta. Milnerin selvitys julkaistiin tästä huolimatta helmikuussa 1921. Siinä suositeltiin protektoraatin lakkauttamista ja vaihtoehtoisen sopimuksen neuvottelua egyptiläisten kanssa.
Elämäkerta > Egyptin itsenäisyys

Egyptissä Adli Paša Yakanin hallitus yritti saada aikaan sopimusta brittien kanssa. Yritykset osoittautuivat kuitenkin lähes mahdottomiksi, koska Zaghlulilla oli suosionsa takia käytännössä veto-oikeus mihin tahansa sopimukseen. Adli erosi ja Zaghlul esti kannattajineen uuden hallituksen muodostamisen mielenosoituksin. Lopulta Allenby antoi pidätyttää Zaghlulin ja hänet karkotettiin maasta jo toistamiseen. Zaghlul oli karkotettuna Seychelleillä, Adenissa ja Gibraltarilla vuoteen 1923 saakka. Britit julistivat Lontoon diplomaattien hankoilun jälkeen protektoraatin päättyneeksi 28. helmikuuta 1922, jolloin Egypti tunnustettiin itsenäisenä valtiona. Tunnustus oli selvä voitto nationalistiselle liikkeelle, vaikka britit eivät luopuneetkaan esimerkiksi valtaoikeuksistaan Suezin kanavan valvontaan, Egyptin puolustamiseen ”suoralta tai epäsuoralta” aggressiolta, vähemmistöjen ja ulkomaiden intressien suojelusta ja Sudanin hallinnasta. Itsenäisyys jäi näin symboliarvostaan huolimatta käytännössä muodolliseksi.
Zaghlul palasi Egyptiin vuoden 1923 perustuslain laatimisen jälkeen. Maan sisäpolitiikkaa leimasi nyt hänen Wafd-puolueensa, kuningas Fuadin ja brittien suurlähettiläs Allenbyn kolmitahoinen valtakamppailu. Wafd sai murskavoiton tammikuun 1924 vaaleissa, jossa se sai edustajainhuoneen 215:ta paikasta 188. Zaghlulista tuli pääministeri. Fuad yritti vastata puolueen voittoon määräämällä parlamentin hajotettavaksi, mutta Wafd pystyi suuren kannattajakuntansa avulla vastaamaan yrityksiin suurilla mielenosoituksilla Kairossa. Kuninkaan vaikutusvaltainen liittolainen oli kuitenkin Britannia. Sudanin kuvernööri Lee Stack murhattiin Kairossa marraskuussa 1924. Allenby piti äärinationalistin tekemää murhaa Zaghlulin syynä. Zaghlulilla on tuskin ollut henkilökohtaista osallisuutta murhaan. Hän ei kuitenkaan pääministerinä kyennyt hillitsemään itse aikaisemmin kannustamaansa nationalistista liikehdintää. Allenby antoi egyptiläisille uhkavaatimuksen, jonka mukaan näiden oli maksettava suuret korvaukset ja vedettävä sotilaansa pois Sudanista. Zaghlul pakotettiin puolestaan eroamaan pääministerin virasta.